RÅDETS FORORDNING (EF) Nr. 1520/98 af 13. juli 1998 om ændring af forordning (EF) nr. 88/98 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

I henhold til artikel 2 og 4 i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (3) skal Rådet på grundlag af de foreliggende videnskabelige udtalelser vedtage de bevaringsforanstaltninger, der er nødvendige for at sikre en rationel og ansvarlig udnyttelse af de marine levende ressourcer på et bæredygtigt grundlag; Rådet kan med henblik herpå fastsætte tekniske foranstaltninger for fiskeredskaber og disses anvendelsesmåde;

ved forordning (EF) nr. 88/98 (4) blev der fastsat tekniske foranstaltninger til bevarelse af fiskeressourcerne i Østersøen, Bælterne og Øresund;

Den Internationale Østersø-fiskerikommission, i det følgende benævnt »Østersøkommissionen«, der blev nedsat ved konventionen om fiskeri og bevaring af de levende rigdomskilder i Østersøen og Bælterne, i det følgende benævnt »Gdansk-konventionen«, fastsætter de regler, der gælder for fiskeri i Østersøen;

ved skrivelse af 17. september 1997 meddelte Østersøkommissionen de kontraherende stater visse rekommandationer, der var blevet vedtaget på dens 23. samling, og som bl.a. tager sigte på at ændre nogle tekniske foranstaltninger;

det følger af Gdansk-konventionen, at Fællesskabet skal sætte nævnte rekommandationer i kraft i Østersøen, Bælterne og Øresund, medmindre det gør brug af indsigelsesproceduren i nævnte konventions artikel XI; der er ikke grundlag for at fremsætte sådanne indsigelser;

Rådet kan fastsætte tekniske foranstaltninger vedrørende fangstredskaber og deres anvendelse -

UDSTEDT FØLGENDE FORORDNING:

Artikel 1

I forordning (EF) nr. 88/98 foretages følgende ændringer:

1) I artikel 2, stk. 1, affattes bestemmelserne vedrørende skrubbe (Platichtys flesus) og rødspætte (Pleuronectes platessa) således:

>TABELPOSITION>

2) Artikel 9, stk. 1, affattes således:

»1. Ved fiskeri efter laks (Salmo salar) eller havørred (Salmo trutta) er det forbudt

- fra 1. juni til 15. september at anvende drivgarn eller forankrede nedgarn i underafsnit 22 til 31

- fra 15. juni til 30. september at anvende drivgarn eller forankrede nedgarn i underafsnit 32

- fra 1. april til 15. november at anvende drivliner eller forankrede liner i underafsnit 22 til 31

- fra 1. juli til 15. september at anvende drivliner eller forankrede liner i underafsnit 32.

Det af forbudsperioden berørte område ligger uden for fire sømil målt fra basislinjerne. I området øst for 22° 30' østlig længde (Bengtskär fyrtårn) inden for det finske søterritorium og den finske fiskerizone er fiskeri med drivliner og forankrede liner forbudt fra 1. juli til 15. september.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. juli 1998.

På Rådets vegne

W. SCHÜSSEL

Formand

(1) EFT C 4 af 8. 1. 1998, s. 6.

(2) EFT C 210 af 6. 7. 1998.

(3) EFT L 389 af 31. 12. 1992, s. 1. Forordningen er ændret ved tiltrædelsesakten fra 1994.

(4) EFT L 9 af 15. 1. 1998, s. 1.